Publication: Magyar Közlöny
Issue: MK-2010-204 (Year: 2010, Number: 204)
Era: contemporary
Section: A szomszédos államokban élő magyarokról szóló 2001. évi LXII. törvény 19. §-ának (1) bekezdése
Paragraph Index: 331

A szomszédos államokban élő magyarokról szóló 2001. évi LXII. törvény 19. §-ának (1) bekezdése szerint az e törvényben meghatározott egyes kedvezményekre való jogosultságot az 1. § (1) és (2) bekezdésének hatálya alá tartozó személyek esetében a Magyar igazolvány, illetve a Magyar hozzátartozói igazolvány igazolja. A kedvezmények igénybevételének feltételei a törvényben foglaltakon túl, hogy az igazolvány tulajdonosa sértetlenül megőrizze, és azt a kedvezményt biztosító szerv felhívására bemutassa. Az igazolvány érvényessége érdekében az abban foglalt adatok megváltozását az elbíráló hatóságnak haladéktalanul be kell jelenteni. Az igazolvánnyal történő visszaélés megakadályozása, illetve az igazolvány pótlása érdekében annak elvesztését, ellopását, megsemmisülését az elbíráló hatóságnak haladéktalanul be kell jelenteni. Amennyiben az igazolvány melléklete a kedvezmények igénybevételére jogosító igazolások bejegyzésére alkalmatlanná vált, betelt, pótfüzetet lehet kérelmezni az illetékes diplomáciai és konzuli képviseleten. A kérelemmel egyidejűleg az igazolványt be kell mutatni. A pótfüzet az igazolvány elválaszthatatlan részét képezi. Az igazolvány nem személyazonosító igazolvány, nem úti okmány, határátlépésre nem jogosít.

Source: https://magyarkozlony.hu/hivatalos-lapok/e7d4625eca6c364e63c0f70163a048ebc36e796c/dokumentumok/dc0314e0d1e9a57f1368fee3e24cd313fc406334/letoltes